**Eksempel på engasjementsbrev for et oppdrag som består i å utføre avtalte kontrollhandlinger**

Følgende brev kan benyttes som veiledning i forbindelse med avtale om å utføre kontrollhandlinger i forbindelse med aksjoner etter akutt forurensning. Avtalebrevet må til passes de individuelle behov og omstendigheter.

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

”Til kommune XX/IUA XX (eller andre representanter for klienten som har engasjert revisor):

Dette brevet bekrefter vår forståelse av vilkårene for og formålene med vårt oppdrag, samt art og begrensninger av de tjenester vi vil utføre. Vårt oppdrag vil bli utført i samsvar med ISRS 4400 ”Avtalte kontrollhandlinger”, og dette vil fremgå av vår rapport.

Vi har avtalt å utføre følgende kontrollhandlinger og vil rapportere resultatet av disse til Dem:

1. Regnskapsoversikt er kontrollert mot aktuelt prosjektregnskap
2. Utgiftene er dokumentert via bilag
3. Grunnlag for personalkostnader er kontrollert
4. Utgifts- og lønnsbilag er kontrollert på stikkprøvebasis
5. Lønnsutgifter i prosjektregnskap stemmer med opplysninger i lønnssystemet
6. Lønnsberegninger og utbetalinger er foretatt i henhold til kommunens ordinære tariffavtale
7. Administrativt påslag er korrekt beregnet i henhold til Kystverkets retningslinjer, samtidig som det ikke er fakturert for direkte kostnader som det administrative påslaget er ment å dekke
8. Reiseregninger er kontrollert opp mot refunderte kostnader for innkjøp av mat
9. Kystverkets prislister og timesatser er benyttet

Vår rapport er utelukkende utarbeidet for å bistå dere i vurderingen av riktigheten av prosjektregnskapet. Vi er kjent med at rapporten vil bli vedlagt prosjektregnskapet i forbindelse med fremsendelse av refusjonskrav til ansvarlig forurenser. Rapporten skal ikke brukes til noe annet formål ut over dette.

Kontrollhandlingene som vi vil utføre, vil ikke utgjøre revisjon eller begrenset revisjon i samsvar med revisjonsstandardene, og det vil derfor ikke bli gitt uttrykk for noen sikkerhet for at informasjonen ikke inneholder vesentlige feil.

Vi legger til grunn at Deres ansatte vil gi nødvendig bistand, og forutsetter at vi vil få tilgang til alle arkiver, dokumentasjon og annen informasjon som vi måtte be om i forbindelse med vårt oppdrag.

(Vårt honorar vil bli fakturert etter hvert som arbeidet utføres med en timesats på kr. (beløp) , og vil være basert på medgått tid for de personer som arbeider på oppdraget, samt direkte utgifter).

Vennligst undertegn og returner den vedlagte kopi av dette brevet for å bekrefte at det stemmer med Deres forståelse av vilkårene for oppdraget, herunder de konkrete kontrollhandlinger som vi har avtalt skal utføres.

Sted, dato
Revisjonsfirmaet XX
Oppdragsansvarlig revisor

Bekreftet på vegne av XXXXX av

Sted, dato………………………………………..(Signatur)
 Navn og tittel